RSG - Dis die een! || Leon Se Flieks || VUIL WASGOED
Akteurs: Bennie Fourie, Bouwer Bosch, Nico Panagio, Stiaan Smith, Tim Theron, Louis Minnaar, Leandie du Randt, Simoné Nortmann, Christel van den Bergh, Mila Guy, Je-ani Swiegelaar
VUIL WASGOED, vlekke en al, haal fliekgangers wat deur die jare gewoond geraak het aan 'n sekere soort Afrikaanse komedie, uit hulle komedie-gemaksone. Dis slim, gevat, donker, aweregs en moedswillig. Die humor is jonk en byderwets, en dit is nie so vulgêr as waaraan jy gewoond is nie. Dis 'n eksperiment vir 'n nuwe geslag, maar probeer ook 'n ouer geslag, wat al suf is van die veilige clichés van die afgelope 30 jaar, oortuig om hulle klere hier te kom was. Weet net: nie almal gaan daarvan hou nie omdat hulle dalk nie tuis gaan voel met die satire en oorspronklike humorsin nie. Ek het gedink dis een van die snaakste komedies wat ek nog in Afrikaans gesien het sonder om te bloos.
Twee bleeksiele, gespeel deur Bouwer Bosch en Bennie Fourie, se wassery word deur die mafia gekaap. Gaan die ouens dit oorleef? Slapstick is vir die eerste keer so snaaks jy sal met 'n oop keelgat lag. Die dialoog is spitsvondig en die situasies onverwags en slim, terwyl die redigering die presiese regte komiese ritme daaraan gee.